РЕПУБЛИКА СРБИЈА

Одбор за дијаспору и Србе у региону

09 Број: 06-2/192-15

08. мај 2015. године

Б е о г р а д

З А П И С Н И К

СА ДЕСЕТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, 7**. маја 2015**. године у сали IV Дома Народне скупштине са почетком у **13.00 часова**.

Седницом је председавао је др Јанко Веселиновић, председник Одбора.

Седници су присуствовали: Миодраг Линта, заменик председника Одбора и чланови: Милан Стевановић, проф. др Марко Атлагић, Небојша Берић, Ненад Николић, др Александар Перановић, Братимир Васиљевић, , Душан Ступар, Синиша Максимовић, Марјана Мараш, Милорад Стошић, и Александар Чотрић и заменици чланова: Александар Марковић и Невена Стојановић.

Са седнице оправдано одсутни: др Бранко Ђуровић, Јована Јовановић, Милан Ђурица и Марија Јевђић.

Поред чланова Одбора седници су присуствовали и узели учешћа у раду: Драган Момчиловић, помоћник министра Министарства спољних послова и др Љиљана Никшић, начелник Одељења за миграциону политику, дијаспору и социјалне споразуме. Почетку седнице су присуствовали Душан Глигоријевић, уредник програма за дијаспору Радио Београда Први програм и Зорана Бокан, уредница и водитељ емисије „Вечерас заједно“. Специјалан повод присуства гостију из Радио Београда 1. програма је што се 8. маја навршава 45 година постојања и емитовања емисије „Вечерас заједно“, емисије намењене нашој дијаспори, због чега им је председник Одбора у име Одбора за дијаспору и Србе у региону уручио захвалнице за предано праћење положаја наше дијаспоре и Срба у региону и 45. година емитовања емисије посвећене животу и стваралаштву наше дијаспоре и везама Срба у расејању са матичном културом у Србији.

Председавајући је поздравио све присутне и у електронском систему констатовао да постоји кворум за рад и одлучивање и у вези са предложеним следећим

Д н е в н и м р е д о м:

1.Информација о разлозима и последицама неизбора директора Управе за сарадњу с дијаспором и Србима у региону,

2.Разматрање предлога о изради базе података наше дијаспоре

3.Извештај председника Одбора др Јанка Веселиновића о посети Републици Словенији у периоду од 13. до 15. марта 2015. године

4. Информација о посети и разговору са студентима српског порекла из региона, који студирају у Београду у оквиру Програма Владе РС: „Србија за Србе из региона“

5.Разматрање молбе за подршку 20. европској смотри српског фолклора дијаспоре и Срба у региону, која се одржава у периоду од 22. до 24. маја 2015. године у Београду

6. Упознавање са ставом Скупштине Самоуправе Срба у Мађарској у вези положаја српских медија у Мађарској

7.Информација о посети и разговорру са представницима српске омладине из Хрватске

8.Разно

председавајући је предложио да се због ефикасности рада најпре размотре тачке које су у предлогу и то: 3, 4, 5, 6 и 7, а потом да се разматрају предложене тачке 1 и 2 .

Након спроведеног гласања Одбор је једногласно подржао дневни ред са овако предложеним редоследом разматрања тачака.

Пре преласка на рад по тачкама дневног реда, једногласно је усвојен записник са девете седнице Одбора.

С обзиром да је Извештај председника Одбора др Јанка Веселиновића о посети Републици Словенији у периоду од 13. до 15. марта 2015. године благовремено достављен члановима Одбора на упознавање и да нико од чланова није имао примедби и питања, приступило се гласању, након чега је констатовано да је једногласно Извештај подржан.

У оквиру тачке Информација о посети и разговору са студентима српског порекла из региона, који студирају у Беграду у оквиру Програма Владе РС: „Србија за Србе из региона“ члановима Одбора је благовремено достављена белешка, као и молба за подршку Одбора за оснивање „Српске академске мреже Св. Јован Владимир“, која би студентима из Програма Владе помагала у коминикацији како са институцијама у Србији, тако и у повезивању са осталим студентима у матици и региону. Одбор је једногласно дао подршку за оснивање „Српске академске мреже Св. Јован Владимир“

Са молбом за подршку 20. европској смотри српског фолклора дијаспоре и Срба у региону, која се одржава у периоду од 22. до 24. маја 2015. године у Београду чланови Одбора су се, такође благовремено упознали, а председавајући је дао још неколико појашњења, првенствено да се овде не ради о молби за финансијску подршку, јер је таква врста подршке обезбеђена испред Савеза српског фолклора Швајцарске, као и да се европска смотра српског фолклора дијаспоре и Срба у региону сваке године одржава у различитим градовима Европе и да ће ове године бити одржан у Београду. Пошто се нико није јављао за реч поводом ове тачке дневног реда, приступило се гласању и Одбор је једногласно дао подршку одржавању 20. европске смотре српског фолклора дијаспоре и Срба у региону.

Након гласања по овој тачки дневног реда, председавајући је подсетио да су сви чланови Одбора благовремено добили допис којим је Самоуправа Срба из Мађарске послала информацију ради упознавања Одбора са ставом Скупштине ССМ у вези са положајем српских медија у Мађарској. У оквиру ове тачке председавајући је обавестио чланове да је у оквиру делегације Одбора за спољне послове, био у званичној посети парламенту Мађарске у периоду од 4.-5. маја 2015. године и да се тада срео и разговарао са представницима Самоуправе Срба из Мађарске, који су том приликом издвојили питање отежаног информисања српске мањине на матерњем језику,а које се појавило променом канала и термина емитовања емисије „Српски екран“ . Наиме, ова емисија се раније емитовала уторком у 14.00 часова на Првом каналу националне мађарске ТВ, а од 15. марта ове године се емитује у практично невидљивом термину у 6.00 часова ујутро на ТВ каналу „Дунав“. Тиме је гледаност емисије драстично смањена, од некада 40 хиљада гледалаца по емисији на свега неколико хиљада. Председавајући је обавестио чланове Одбора да је ово питање било истакнуто у разговорима са званичницима Републике Мађарске.

Након разматрање ове тачке , председавајући је чланове замолио да се, уколико неко жели да се јави за реч по питању информације о посети и разговору са представницима српске омладине из Хрватске. Како није било додатних питања, а са садржајем белешке са састанка су сви чланови благовремено упознати, прешло се на разматрање наредне тачке.

Када су у питању разлози и последице неизбора директора Управе за сарадњу с дијаспором и Србима у региону, председник је дао неколико уводних напомена, подсећајући да је прошло годину дана од формирања Владе Републике Србије и на чињеницу да Управа за сарадњу с дијаспором и Србима у региону, као орган управе у саставу Министарства спољних послова дуже времена није било формирана, као и да још увек није изабран њен директор. Узимајући у обзир значајан потенцијал са којим Управа располаже, с обзиром да још увек нема директора, председавајући је нагласио да се намеће питање да ли су капацитети Управе довољно и на прави начин искоришћени. Потом је дао реч г-дину Драгану Момчиловићу, помоћнику министра спољних послова, који је информисао Одбор о раду и активностима Министарства, као и њихове сарадње са Министарством просвете по питању унапређења учења српског језика. Што се тиче овог питања, Момочиловић је рекао да су одржани састанци ова два министарства и да је Министарство просвете у вези са идејом увођења електронског учења српског језика српске деце у иностранству упутило најпре упитник родитељима , како би се добила прецизна слика могућности таквог функционисања. Помоћник министра је у даљем излагању указао на важност и других активности Министарства спољних послова као што је питање евакуације наших суграђана, који су се у одређеним тренуцима затекли на територијама земаља попут Сирије, Египта, Либије, Ирака у време када нису постојале гаранције за безбедност њихових живота из разлога тренутних околности у којима су се те државе нашле. Поред указивања на важност активности Министарства у овом домену, он је појаснио сегменте важности консултација на билатералном нивоу.

Др Љиљана Никшић, начелник Одељења за миграциону политику, дијаспору и социјалне споразуме Министарства спољних послова је у свом излагању истакла неколико битних елемената везаних за рад и активности Министарства и Одељења чији је начелник, истичући обим и сложеност рада ДКП, развој и унапређење дипломатске мреже и њихов допринос умрежавању наше дијаспоре. Она је у разговору указала на важност одабира циљне групе у дијаспори и израду функционалне базе података о нашој дијаспори.

Миодраг Линта, заменик председника Одбора је разговору подвукао важност функционисања надлежних институција и подсетио на важност мреже дипломатско-конзуларних представништава у свету.

Пошто није више било пријављених за дискусију по овој тачки дневног реда, на предлог председавајућег усвојен је закључак да се у Одбор обрати председнику Владе РС и првом потпредседнику Владе РС и министру спољних послова са молбом да се ради решавања бројних питања дијаспоре и Срба у региону хитно изабере директор Управе за сарадњу с дијаспором и Србима у региону, као органа у саставу Министарства спољних послова.

У оквиру иницијативе за израду базе податак наше дијаспоре, председавају је реч дао народном посланику Милану Стевановићу, члану Одбора, који је у излагању указао на важност израде функционалне базе података наше дијаспоре и појаснио да је битно одредити ко ће припремати и ажурирати базу, као и да израда буде временски орочена. С тим у вези дао је неколико појашњења о важности пилот пројекта.

С обзиром да, по речима др Љиљане Никшић, МСП располаже извесним подацима наше дијаспоре, на крају дискусије по овој тачки Одбор је усвојио закључак да Министарство спољних послова у року од 60 дана достави Одбору информацију о подацима о нашој дијаспори, који би послужили као основа за почетак израде базе података о нашој дијаспори.

Под тачком разно није било пријављених за реч.

Седница је завршена у 14,20 часова.

Тонски снимак је саставни део овог записника.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић Др Јанко Веселиновић